Fl-aħħar jiem rajna l-proċess ta' impeachment fil-konfront tal-President tal-Brażil Dilma Rousseff jidħol f'fażi ġdida hekk kif kumitat tal-Kamra tad-Deputati ta' dan il-pajjiż għażel li jirrakkomanda lill-istess Kamra li tressaq dan il-każ quddiem is-Senat għal aktar investigazzjoni. Madankollu, allegazzjonijiet li qegħdin isiru minn Rousseff stess jistgħu jindikaw li hemm ferm aktar milli jagħti fil-għajn wara din il-kwistjoni. Disfatta Tard nhar it-Tnejn li għadda, il-kumitat imsemmi vvota 38 – 27 biex approva rakkomandazzjoni li saret lill-Kamra tad-Deputati biex din titlob lis-Senat jiftaħ proċeduri ta' impeachment fil-konfront tal-President Rousseff. Minkejja li din it-telfa kienet mistennija mill-partit tagħha, il-Partit tal-Ħaddiema, id-differenza bejn il-voti favur u dawk kontra kienet akbar milli previst. L-akkuża li qiegħda ssir fil-konfront tagħha hija dik li mmanipulat il-kontijiet permezz ta' self minn banek u kumpaniji statali biex taħbi l-istat allarmanti tal-ekonomija fix-xhur li ppreċedew l-elezzjoni presidenzjali tal-2014. Id-deċiżjoni min-naħa tal-Kamra tad-Deputati dwar jekk jilqgħux ir-rakkomandazzjoni tal-kumitat jew le se tittieħed illum stess. Deċiżjoni ta' din ix-xorta għandha bżonn l-approvazzjoni ta' mill-inqas żewġ terzi tad-deputati, jiġifieri 342 minn total ta' 513. Sa ftit tal-ġimgħat ilu, il-kisba ta' dawn il-voti dehret diffiċli hekk kif il-koalizzjoni ta' Rousseff kellha biżżejjed siġġijiet biex tipproteġiha. Madankollu, riċentement, diversi partiti abbandunaw il-grupp parlamentari tagħha u talbuha biex tirriżenja jew tiffaċċja l-oppożizzjoni tagħhom fil-vot. Minkejja din l-oppożizzjoni, hija dejjem insistiet li hija innoċenti u li mhux se ċċedi postha. Qabel ma saret ir-rakkomandazzjoni min-naħa tal-kumitat tal-Kungress, kienu madwar 300 id-deputati li kienu mistennijin jivvutaw kontra Rousseff. Però, l-impressjoni hija li l-vot qawwi li l-kumitat għadda kmieni din il-ġimgħa se jkompli jikkonvinċi aktar deputati jduru kontriha hekk kif kompliet tissaħħaħ is-sensazzjoni li t-tmiem tal-karriera politika tagħha hija inevitabbli. Jekk is-Senat illum jintalab biex jiftaħ l-investigazzjoni mill-Kamra tad-Deputati, Rousseff tista' ssib ruħha sospiża mill-kariga tagħha għal massimu ta' 180 jum. Matul dan il-perjodu, il-pożizzjoni tagħha tkun okkupata temporanjament mill-Viċi President Michel Temer. Eventwalment, jekk Rousseff tinsab ħatja, Temer jieħu l-kariga tagħha b'mod permanenti sal-elezzjoni presidenzjali sal-2018. Kospirazzjoni? Madankollu, Temer ukoll qiegħed fiċ-ċentru ta' skandlu politiku. Fil-fatt, hemm diversi osservaturi politiċi li jħossu li l-investigazzjoni tagħha kienet il-vendetta ta' oħrajn. Fost dawn kien hemm Temer stess li qiegħed jiġi akkużat b'tixħim u korruzzjoni fejn allegatament aċċetta miljuni mingħand il-Petrobras, kumpanija statali tal-enerġija, għal raġunijiet li għadhom iridu jkunu verifikati. Miegħu qegħdin jiġu akkużati wkoll diversi uffiċjali pubbliċi u eletti. Barra minn hekk, Temer ukoll kien akkużat li pparteċipa fil-konspirazzjoni sabiex jiġu mmanipulati l-kotba qabel l-elezzjoni tal-2014. Madankollu, attentat biex jinbdew proċeduri ta' impeachment fil-konfront tiegħu kienu mblukkati mill-Ispeaker tal-Kamra tad-Deputati Eduardo Cunha – figura politika oħra li qiegħda tiġi assoċjata mal-iskandlu tal-Petrobras. Din l-inkonsistenza wasslet lil Rousseff biex takkuża lil Temer u Cunha b'kollaborazzjoni f'attentat ta' kolp ta' stat biex javvanzaw il-karrieri politiċi tagħhom, kif ukoll jakkwistaw il-poter ħalli jippruvaw jostakolaw l-investigazzjonijiet li qegħdin isiru dwar l-iskandlu Petrobras. Ta' min isemmi li l-proċeduri ta' impeachment tressqu minn ċittadin privat, Mariel Marra Marley, avukat illi m'għandu l-ebda affiljazzjoni politika uffiċjali. Kriżi u instabbiltà Il-konflitti politiċi u legali attwali ma setgħux waslu fi żmien aktar ħażin għall-Brażil. Wara snin ta' tkabbir ekonomiku impressjonanti li saħansitra qabeż is-7% fl-2010, dan il-pajjiż esperjenza perjodu ta' staġnar li eventwalment wassal għal riċessjoni li s-sena l-oħra wasslet għal kontrazzjoni ta' 3.8%. Din il-kriżi diġà kienet mistennija li tkompli tul l-2016 qabel ma faqqgħu l-kwistjonijiet attwali. Fil-fatt, l-aktar previżjoni ekonomika riċenti tal-Fond Monetarju Internazzjonali (FMI) indika li l-Brażil kien se jibqa' jirreġistra defiċit pubbliku sal-2019 filwaqt li d-dejn kien mistenni jkompli jakkumula sal-2021. Minħabba f'hekk, l-FMI esprima t-tama li jsir eżerċizzju qawwi ta' konsolidazzjoni tal-politika fiskali u monetarja ħalli l-pajjiż jerġa' jaqbad it-triq it-tajba. Madankollu, biex dan iseħħ irid ikun hemm gvern stabbli; ħaġa li mhix garantita b'konsegwenza tal-ammont kbir ta' figuri politiċi implikati fl-iskandli riċenti.